ΓΡΑΠΤΗ ΕΡΩΤΗΣΗ E-1195/98

υποβολή: Bárbara Dührkop Dührkop (PSE) προς την Επιτροπή

(24 Απριλίου 1998)

Θέμα: Διαπολιτισμική εκπαίδευση/Πρόγραμμα SOCRATES

Προς απάντηση της ερώτησης Ε-4142/97 του βουλευτή κ.Sanz Fernández(1), η Επιτροπή αναλύει τον αριθμό των σχεδίων για την εκπαίδευση των Τσιγγάνων για τα έτη 1995, 1996 και 1997. Σε αυτούς τους αριθμούς παρατηρείται ότι, ενώ διατηρήθηκε το συνολικό κόστος, ο αριθμός των προγραμμάτων που επιχορηγήθηκαν μειώθηκε από 44 το 1995 σε 27 το 1996 και σε 13 το 1997.

Σε τί οφείλεται η μείωση κατά αυτόν τον τρόπο του αριθμού των επιχορηγούμενων προγραμμάτων;

Είναι δυνατό να εξηγήσει η Επιτροπή σε τί αναφέρεται όταν δηλώνει ότι η Επιτροπή επέστησε την προσοχή στις επιμέρους κρατικές υπηρεσίες σχετικά με τον αριθμό των προγραμμάτων που παρουσιάστηκαν;

Τί τράβηξε την προσοχή της Επιτροπής ή των κρατικών υπηρεσιών;

Απάντηση της καςCresson εξ ονόματος της Επιτροπής

(2 Ιουνίου 1998)

Το 1995, τα σχέδια ήταν εθνικά και συμπεριλάμβαναν ένα και μοναδικό φορέα. Αντιθέτως, το 1996 και το 1997, η επιλογή των σχεδίων πραγματοποιήθηκε σύμφωνα με το κριτήριο επιλεξιμότητας που αναφέρεται στον οδηγό του υποψηφίου, το οποίο ορίζει ότι για κάθε σχέδιο απαιτείται η συμμετοχή τριών τουλάχιστον χωρών και δύο φορέων ανά χώρα. Τα σχέδια που εγκρίθηκαν, παρά το μειωμένο αριθμό τους προσφέρουν, επομένως, βελτιωμένη ποιότητα λόγω του μεγαλύτερου αριθμού των εταίρων, εντείνοντας έτσι τη συνεργασία και δημιουργώντας πραγματικά ευρωπαϊκά δίκτυα.

Η Επιτροπή εφιστά την προσοχή στο άρθρο 5 (εφαρμογή και διαδικασία επιλογής) της απόφασης 819/95/ΕΚ του Κοινοβουλίου και του Συμβουλίου της 14ης Μαρτίου 1995 για τη θέσπιση του προγράμματος κοινοτικής δράσης Σωκράτης(2), που ορίζει ότι "τα κράτη μέλη θεσπίζουν τις αναγκαίες διατάξεις για να εξασφαλιστεί ο συντονισμός και η οργάνωση, σε εθνικό επίπεδο, της εφαρμογής του προγράμματος ΣΩΚΡΑΤΗΣ, προβλέποντας ιδίως τις κατάλληλες δομές και τους κατάλληλους μηχανισμούς σε εθνικό επίπεδο" και ότι οι αιτήσεις οικονομικής στήριξης για τα σχέδια που αναφέρονται στις θεωρούμενες ως συγκεντρωτικές δράσεις του κεφαλαίου III [δράση 2...], υποβάλλονται από τους συντονιστές των σχεδίων στην Επιτροπή και στις δομές τις οποίες ορίζουν τα κράτη μέλη. Αυτές γνωστοποιούν τη γνώμη τους στην Επιτροπή. Οι αποφάσεις για την οικονομική στήριξη των σχεδίων λαμβάνονται από την Επιτροπή,....

Κατά τη συνεδρίαση των εθνικών υπηρεσιών των δράσεων 2 και 3 του Comenius που πραγματοποιήθηκε στις Βρυξέλλες στις 5 και 6 Νοεμβρίου 1997, η Επιτροπή επέστησε την προσοχή τους στο γεγονός ότι ο αριθμός των σχεδίων που αφορούν τα παιδιά των τσιγγάνων και έχουν υποβληθεί από τις εθνικές υπηρεσίες το 1997, δεν έχει μεγάλη σημασία; η Επιτροπή υπογράμμισε ότι, ενόψει ιδίως της επέκτασης του προγράμματος στις χώρες της Κεντρικής και Ανατολικής Ευρώπης (ΧΚΑΕ) στις οποίες ο πληθυσμός των τσιγγάνων εκτιμάται σε 6 περίπου εκατομμύρια, πρέπει να αποφευχθεί η περιθωριοποίηση αυτών των παιδιών, και ότι λόγω της σημασίας του πληθυσμού των τσιγγάνων στις χώρες αυτές, θα υπάρξει δυνατότητα δημιουργίας μεγαλύτερου αριθμού συμπράξεων με στόχο να αυξηθεί ο αριθμός των παιδιών των τσιγγάνων που φοιτούν στα σχολεία.

(1) ΕΕ C 196, 22.6.1998, 85.

(2) ΕΕ L 87, 20.4.1995.